望後一日與客自水鄉登湘南月色佳甚翌日用鄉字韻簡游誠之
作者：張栻
朝代：宋

paragraphs: 一雨五日餘，南州三伏凉。
喚客近方沼，笑譚引杯長。
相將復登樓，月色在屋梁。
念我懷百憂，忽忽髮變蒼。
及此少自舒，觴詠未可忘。
孤光凜下照，景妙無留藏。
沙邊數白鷺，欲下仍翔徉。
羣動亦自得，如我四體康。
平生子游子，虛白生吉祥。
官舍并樓居，登臨筋力强。
未可效王粲，居然思故鄉。